ผู้บัญชาการสำนักงานตรวจคนเข้าเมือง หารือผู้บริหารบริษัทด้านไอทีอันดับ 1 ของจีน ร่วมส่งเสริมการท่องเที่ยวไทย
ผู้บัญชาการสำนักงานตรวจคนเข้าเมือง หารือผู้บริหารบริษัทด้านไอทีอันดับ 1 ของจีน ร่วมส่งเสริมการท่องเที่ยวไทย ด้วยการเพิ่มความสะดวก และสร้างความปลอดภัยให้นักท่องเที่ยวจีน โดยใช้เพียงโทรศัพท์มือถือเครื่องเดียว พลตำรวจโท สุรเชษฐ์ หักพาล ผู้บัญชาการสำนักงานตรวจคนเข้าเมือง ร่วมหารือกับผู้บริหารแอปพลิเคชันวีแชท (WeChat) ภายใต้กลุ่มบริษัท Tencent Holdings Limited เพื่อส่งเสริมให้นักท่องเที่ยวจีน เดินทางท่องเที่ยวในประเทศไทยอย่างสะดวก สบาย และมีความปลอดภัย เนื่องจาก บริษัทนี้ เป็นบริษัทด้านไอทีอันดับ 1 ของจีน ซึ่งทำแอปพลิคชันต่างๆ ที่ได้รับความนิยมอย่างสูงในประเทศจีน จึงเชื่อมั่นว่า จะสามารถหาความร่วมมือระหว่างกันในการส่งเสริมการท่องเที่ยวไทย ผ่านการใช้เทคโนโลยี ช่วยอำนวยความสะดวกให้กับนักท่องเที่ยวจีนมากขึ้น โดยมีแนวคิดให้นักท่องเที่ยวชาวจีน สามารถใช้โทรศัพท์มือถือเพียงเครื่องเดียวแล้วสามารถใช้บริการต่างๆ ในประเทศไทยได้อย่างสะดวกสบาย ผ่านแอปพลิเคชันไทไทย (TieThai) ซึ่งเป็นเครือข่ายของวีแชท โดยจะมีระบบการเตรียมเอกสารสำหรับขอ Visa on Arrival ได้รวดเร็วขึ้น ตามโครงการ E-VOA ของสำนักงานตรวจคนเข้าเมือง สามารถชำระเงินค่าธรรมเนียมการขอวีซ่าผ่านทางวีแชท เพย์  มีการให้ข้อมูลเกี่ยวกับการท่องเที่ยวในประเทศไทย  ตลอดจนการซื้อสินค้าและบริการในประเทศไทย อีกทั้งยังสามารถเชื่อมต่อกับแอปพลิเคชัน Tactics connect ของศูนย์ปราบปรามการกระทำความผิดทางเทคโนโลยีสารสนเทศ ที่จะเปิดให้บริการเร็วๆ นี้ เพื่อดูแลความปลอดภัยและสร้างความเชื่อมั่นให้กับนักท่องเที่ยวชาวจีนในประเทศไทย